Na temelju odredbi članka 20., članka 41. stavak 4. i članka 42. stavak 1. Zakona o lokalnim porezima (“Narodne novine” broj 115/16., 101/17., 114/22., 114/23. i 152/24.), i članka 22. Statuta Općine Sveti Đurđ (“Službeni vjesnik Varaždinske županije” broj 30/21. i 18/23.), Općinsko vijeće Općine Sveti Đurđ na svojoj \_\_\_\_. sjednici održanoj \_\_\_\_\_\_\_\_2025. godine donosi sljedeću

**ODLUKU**

**O OPĆINSKIM POREZIMA OPĆINE SVETI ĐURĐ**

**I. OPĆA ODREDBA**

Članak 1.

Ovom se Odlukom utvrđuju vrste poreza koje pripadaju Općini Sveti Đurđ, visina stope poreza na potrošnju, visina poreza na nekretnine, što se smatra javnom površinom, visinu, način i uvjete plaćanja poreza na korištenje javnih površina te nadležno porezno tijelo za utvrđivanje i naplatu poreza.

**II. VRSTE POREZA**

Članak 2.

Općinski porezi Općine Sveti Đurđ su:

1. porez na potrošnju,
2. porez na nekretnine i
3. porez na korištenje javnih površina.

**1. POREZ NA POTROŠNJU**

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Sveti Đurđ, po stopi od 2%.

**2. POREZ NA NEKRETNINE**

Članak 4.

Porez na nekretnine na području Općine Sveti Đurđ plaća se godišnje u visini od 0,60 eura/m2 korisne površine nekretnine, za cijelo područje Općine Sveti Đurđ.

**3. POREZ NA KORIŠTENJE JAVNIH POVRŠINA**

Članak 5.

Javnim površinama smatraju se nerazvrstane ceste, javne prometne površine na kojima nije dopušten promet motornim vozilima, javna parkirališta i javne zelene površine.

Članak 6.

Porez na korištenje javnih površina utvrđuje se u visini od:

|  |  |  |
| --- | --- | --- |
|  | **oblik/svrha korištenja javne površine** | **razdoblje/način obračuna** |
| 1. | za postavu naprave za prodaju robe i artikala | 0,53 eura/m²/dan |
| 2. | za postavljanje stolova i stolica ispred ugostiteljskih objekata te malih štandova ispred trgovina | 0,03 eura/m²/dan |
| 3. | za pružanje jednostavnih ugostiteljskih usluga ambulantno | 5,31 eura/m²/dan |
| 4. | za pružanje trgovačkih usluga u pokretnim objektima u skladu s posebnom odlukom (pokretna prodaja) | 26,54 eura/m²/mjesečno |
| 5. | za prodaju putem automata | 0,27 eura/m²/dan |
| 6. | za postavljanje reklamnih panoa, natpisnih tabli i sl., do 1m² | 0,13 eura/dan |
| 7. | za postavljanje reklamnih panoa, natpisnih tabli i sl., preko 1m² | 0,27 eura/dan |
| 8. | za postavu štanda i klupa te automata kod prigodne prodaje | 3,98 eura/m²/dan |
| 9. | za postavu šatora, cirkusa, vrtuljaka i sl. kod prihodne prodaje | 1,33 eura/m²/dan |
| 10. | za druge nespomenute radnje | 0,66 eura/m²/dan |

Članak 7.

(1) Visina poreza na korištenje javne površine utvrđuje se rješenjem o porezu na korištenje javne površine.

(2) Porez na korištenje javne površine plaća se jednokratno u roku od 15 dana od dana dostave rješenja o utvrđivanju poreza. Na nepravodobno uplaćeni iznos poreza obračunava se i plaća zakonska zatezna kamata.

(3) Porez na korištenje javne površine ne plaćaju pravne i fizičke osobe koje plaćaju zakupninu ili drugu naknadu temeljem ugovora sklopljenog s Općinom Sveti Đurđ.

**III. PRIJENOS OVLASTI I NADLEŽNA POREZNA TIJELA**

Članak 8.

(1) Poslove utvrđivanja i naplate poreza na potrošnju obavlja Ministarstvo financija, Porezna uprava.

(2) Poslove utvrđivanja i naplate poreza na nekretnine obavlja Jedinstveni upravni odjel Općine Sveti Đurđ.

(3) Poslove utvrđivanja i naplate poreza na korištenje javnih površina obavlja Jedinstveni upravni odjel Općine Sveti Đurđ.

**IV. DAVANJE OVLASTI FINA-I**

Članak 9.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**V. PRIJELAZNE I ZAVRŠNE ODREDBE**

Članak 10.

Postupci utvrđivanja poreza započeti po odredbama Odluke o općinskim porezima Općine Sveti Đurđ (“Službeni vjesnik Varaždinske županije” broj 104./23.) koji nisu dovršeni do stupanja na snagu ove Odluke, dovršiti će se prema odredbama Odluke o općinskim porezima Općine Sveti Đurđ (“Službeni vjesnik Varaždinske županije” broj 104./23).

Članak 11.

Stupanjem na snagu ove Odluke, prestaje važiti Odluka o općinskim porezima (“Službeni glasnik Varaždinske županije” broj 104/23.).

Članak 12.

Ova Odluka dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza.

Članak 13.

Ova Odluka stupa na snagu osmog dana od dana objave u “Službenom vjesniku Varaždinske županije”.

PREDSJEDNIK OPĆINSKOG VIJEĆA

Damir Grgec

KLASA:

URBROJ:

Sveti Đurđ, \_\_\_\_ 2025. godine

PREDLAGATELJ: općinski načelnik na temelju odredbe članka 40. Statuta Općine Sveti Đurđ (“Službeni vjesnik Varaždinske županije” broj 30/21. i 18/23.)

PRAVNI TEMELJ: članak 20., članak 41. stavak 4. i članak 42. stavak 1. Zakona o lokalnim porezima (“Narodne novine” br.115/16., 101/17., 114/22., 114/23. i 152/24.), i članak 22. Statuta Općine Sveti Đurđ (“Službeni vjesnik Varaždinske županije” broj 30/21. i 18/23.)

Ocjena stanja i obrazloženje Odluke:

Hrvatski sabor je dana 13. prosinca 2024. godine donio Zakon o izmjenama i dopunama Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave dužne su uvesti porez na nekretnine, a mogu uvesti porez na potrošnju i porez na korištenje javnih površina.

Zakonom je definirano da je nekretnina svaka stambena zgrada ili stambeni dio stambeno poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Odredbama članka 25. Zakona propisano je:

*(1) Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.*

*(2) Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.*

*(3) Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole*

*(4) Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.*

Porez na nekretnine **ne plaća** se na nekretnine:

*1. koje služe za stalno stanovanje*

*2. koje se iznajmljuju na temelju ugovora o najmu za stalno stanovanje*

*3. javne namjene i nekretnine namijenjene institucionalnom smještaju osoba*

*4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci*

*5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci*

*6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor*

*7. u slučajevima kada se iz svih okolnosti može utvrditi da je onemogućena stambena namjena nekretnine*

*8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave*

*9. koje domaćinu određenom prema propisu kojim se uređuje ugostiteljska djelatnost služe za stalno stanovanje.*

Radi dokazivanja da se radi o nekretnini koja služi za stalno stanovanje, na koju se ne plaća porez na nekretnine, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini. Porezno tijelo (Jedinstveni upravni odjel Općine Sveti Đurđ) ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

Predmetnim zakonom je propisano da je porez na nekretnine lokalni porez čiji se prihod dijeli:

1. 80 % udio jedinice lokalne samouprave na čijem se području nekretnina nalazi

2. 20 % udio jedinice područne (regionalne) samouprave na čijem se području nekretnina nalazi.

**Ovom Odlukom o općinskim porezima Općine Sveti Đurđ uvodi se porez na nekretnine u visini od 0,60 eura/m2 korisne površine nekretnine za cijelo područje Općine Sveti Đurđ, a plaćati će se godišnje. Poslove u vezi s utvrđivanjem i naplatom poreza na nekretnine obavljati će Jedinstveni upravni odjel Općine Sveti Đurđ.**

Što se tiče poreza na potrošnju i poreza na na javne površine, porez na potrošnju će se (kao i do sada) plaćati po stopi od 2%, a porez na korišenje javne površine (kao i do sada) u visini, na način i pod uvjetima koji su propisani u odredbi članka 5.-7. Odluke. Poslove u vezi s utvrđivanjem i naplatom poreza na potrošnju obavljati će Ministarstvo financija, Porezna uprava, dok će poslove u vezi s utvrđivanjem i naplatom poreza na korištenje javne površine obavljati Jedinstveni upravni odjel Općine Sveti Đurđ.

Slijedom svega navedenog, predlaže se donošenje ove Odluke.